Diari Oficial de la Generalitat Valenciana


Sumari del DOGV 9494, del 21-12-2022 (2022/12957)

RESOLUCIÓ de 19 de desembre de 2022, del director general de l'Institut Valencià de Cultura (IVC), per la qual es convoca el procés selectiu per a la cobertura de la plaça de cap coordinador de maquinària o cap coordinadora de maquinària mitjançant el procediment de promoció interna, entre el personal laboral fix de l'IVC, corresponent a l'oferta pública d'ocupació de 2019 de l'entitat esmentada. Convocatòria 3/2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9494

Data del DOGV
:   21-12-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/12532


Data del document
:   19-12-2022

Organisme emissor
:   Institut Valencià de Cultura

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 19 de desembre de 2022, del director general de l'Institut Valencià de Cultura (IVC), per la qual es convoca el procés selectiu per a la cobertura de la plaça de cap coordinador de maquinària o cap coordinadora de maquinària mitjançant el procediment de promoció interna, entre el personal laboral fix de l'IVC, corresponent a l'oferta pública d'ocupació de 2019 de l'entitat esmentada. Convocatòria 3/2022. [2022/12044]  
  
L'Institut Valencià de Cultura (IVC) és una entitat de dret públic que figura en l'article 2.3.a.3r de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
L'IVC té personalitat jurídica pròpia i plena capacitat d'obrar per al compliment dels seus fins i està adscrit a la Conselleria amb competències en matèria de cultura, a través de la Secretaria Autonòmica amb competències en matèria de cultura.  
Es regeix pel que s'estableix en l'article 50 de la Llei 6/1993, de 31 de desembre, de pressupostos de la Generalitat per a l'exercici 1994; en el Decret llei 7/2012, de 19 d'octubre, del Consell, de mesures de reestructuració i racionalització del sector públic empresarial i fundacional de la Generalitat; en aquest Reglament de funcionament i en altres normes específiques en matèria de sector públic instrumental, especialment pel Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional.  
L'entitat ajusta la seua activitat a l'ordenament jurídic privat, amb les excepcions establides en la llei. En tot cas, subjecta la seua activitat a les normes de dret públic en les actuacions que comporten l'exercici de potestats administratives i en la formació de la voluntat dels seus òrgans col·legiats.  
En el marc del desenvolupament i compliment dels seus objectius i per a satisfer les seues necessitats de personal, l'IVC convoca un procés de selecció per a l'ingrés com a personal fix en el lloc de treball de l'IVC de naturalesa laboral número 71.  
El lloc de treball convocat correspon a l'oferta d'ocupació pública de l'IVC de l'any 2019, publicada en la Resolució de 5 de desembre de 2019, del president de l'Institut Valencià de Cultura, mitjançant la qual es dona publicitat a l'acord del Consell de Direcció de l'entitat, adoptat en la reunió del 10 de maig de 2019, pel qual s'aprova l'oferta pública d'ocupació per a l'any 2019, al Diari Oficial de la Generalitat Valenciana número 8706, 27.12.2019.  
  
Aquesta resolució es dicta de conformitat amb el que es disposa en l'article huité «Provisió de llocs de treball i oferta d'ocupació pública» del II Conveni col·lectiu del personal laboral al servei de l'Administració autonòmica; en l'article 70 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic; en la Llei 4/2021, de 16 d'abril, de la Generalitat, de la funció pública Valenciana i en la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del sector públic instrumental de la Generalitat, relatiu a criteris generals que s'apliquen a les ofertes d'ocupació pública i les seues convocatòries.  
Aquesta convocatòria té en compte el principi d'igualtat de tracte entre dones i homes pel que fa a l'accés a l'ocupació, d'acord amb l'article 14 de la Constitució espanyola, el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic i, també, la Llei orgànica 3/2007, de 22 de març, per a la igualtat efectiva de dones i homes.  
  
Aquesta convocatòria s'ha negociat en data 13 de setembre del 2022 amb el Comité d'Empresa de l'IVC; i el Consell de Direcció de l'IVC l'ha aprovada en data 17 de novembre del 2022.  
Igualment, el Consell de Direcció, en la sessió del 17 de novembre del 2022, ha acordat delegar la competència per a la convocar, aprovació de les bases i resolució de les controvèrsies que se susciten en relació amb aquest procés en la Direcció General de l'IVC. L'òrgan delegant pot revocar aquesta delegació de competències en qualsevol moment d'acord amb l'article 9.6 de la Llei 40/2015, d'1 d'octubre, de règim jurídic del sector públic. Sempre que es faça ús d'aquesta delegació de competències, s'ha de fer constar expressament en la resolució o en l'acte que s'adopte, i es consideren dictades per l'òrgan delegant, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic.  
  
Per tant, i en virtut de les atribucions que a la Direcció General de l'IVC li assigna l'article 8.2.e del Reglament d'organització i funcionament de l'Institut Valencià de Cultura, aprovat pel Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat, resolc  
  
Convocar el procés de selecció per a l'ingrés com a personal laboral fix per torn de promoció interna i sistema de selecció de concurs oposició, d'acord amb les bases següents.  
  
Primera. Objecte de la convocatòria  
Aquesta convocatòria té per objecte seleccionar personal fix, mitjançant el sistema de concurs oposició, per a cobrir el lloc de treball següent de naturalesa laboral de la relació de llocs de treball de l'IVC:  
  
Lloc de treball número 71  
Denominació: cap coordinador/a de maquinària  
Grup: B/C  
Nivell: 20  
Complement específic: E038  
Funcions:  
Inventaris, emmagatzematge i control de material. Direcció del muntatge i desmuntatge. Supervisar els sistemes de seguretat, tant del personal al seu càrrec com els relatius als elements tècnics necessaris per a la realització del muntatge.  
  
Segona. Requisits d'admissió de les persones aspirants  
Els requisits d'admissió al procés de selecció són els següents:  
  
1. Nacionalitat: cal complir algun dels requisits següents:  
  
Tenir nacionalitat espanyola.  
Tenir nacionalitat de qualsevol dels estats membres de la Unió Europea.  
El cònjuge dels espanyols i dels nacionals d'altres estats membres de la Unió Europea, tinga la nacionalitat que tinga, sempre que no estiguen separats de dret. Així mateix, amb les mateixes condicions, poden participar-hi els descendents menors de vint-i-un anys o majors d'aquesta edat que siguen dependents.  
Les persones incloses en l'àmbit d'aplicació dels tractats internacionals firmats per la Unió Europea i ratificats per Espanya en què siga aplicable la lliure circulació de treballadors.  
Els estrangers amb residència legal a Espanya poden accedir a les administracions públiques, com a personal laboral, en igualtat de condicions que els espanyols.  
2. Edat: tenir complits setze anys i no superar l'edat màxima de jubilació forçosa.  
3. Habilitació: no haver sigut separat/ada mitjançant expedient disciplinari del servei de qualsevol administració pública o dels òrgans constitucionals o estatutaris de les comunitats autònomes; no estar en situació d'inhabilitació absoluta o especial per a ocupacions o càrrecs públics per resolució judicial. Si es tracta de persones nacionals d'altres països, no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca en els mateixos termes al seu país l'accés a l'ocupació pública. En el cas del personal laboral, no trobar-se inhabilitat, per sentència ferma o a conseqüència d'haver sigut acomiadat disciplinàriament de manera procedent, per a exercir funcions similars a les pròpies de la categoria professional a la qual es vol accedir.  
4. Titulació: enginyeria tècnica, diplomatura, arquitectura tècnica o equivalent o títol universitari de grau que habilite per a exercir funcions del lloc / títol de batxiller, tècnic superior o certificat professional de nivell 3 en la família professional Arts i Artesanies.  
5. Capacitat: posseir les capacitats i aptituds físiques i psíquiques que siguen necessàries per a l'acompliment de les funcions i tasques corresponents. Aquesta capacitat s'ha d'acreditar en el termini requerit en aquesta convocatòria mitjançant certificat mèdic. La formalització del contracte queda supeditada a la superació d'aquest requisit.  
Pot concórrer a aquesta convocatòria el personal laboral fix de l'Institut Valencià de Cultura que reunisca durant el termini de presentació de sol·licituds els requisits generals exposats, i que complisca, a més, els que s'indiquen a continuació, segons l'itinerari a què vulga presentar-se:  
- Itinerari 1: pertànyer al grup de classificació C, és a dir, a un dels grups de classificació immediatament inferiors al de la classificació del lloc oferit.  
- Itinerari 2: pertànyer al grup de classificació D, és a dir, a un dels grups de classificació immediatament inferiors al de la classificació del lloc oferit.  
- Estar o haver estat en servei actiu o amb reserva de lloc com a personal laboral fix durant, almenys, dos anys en el grup o categoria professional des del qual s'accedeix, segons l'itinerari a què vulga presentar-se.  
Tots els requisits indicats en aquesta base han de posseir-se l'últim dia de presentació de sol·licituds i s'han de mantenir fins al moment de la formalització del contracte com a personal laboral fix de l'Institut Valencià de Cultura.  
  
Tercera. Sol·licituds, terminis i formes de presentació  
Termini per a la presentació de sol·licituds. El termini d'inscripció en la convocatòria és de vint dies hàbils i comença el dia 13 de gener de 2023.  
Pel que fa al termini, s'exclouen del còmput de dies hàbils els dissabtes, els diumenges i els declarats festius.  
Aquesta convocatòria es publica al Diari Oficial de la Generalitat Valenciana, a la pàgina web de l'Institut Valencià de Cultura (https://ivc.gva.es, secció convocatòries) i en la plataforma d'ocupació pública de l'Institut Valencià de Cultura (https://ivc.convoca.online).  
  
Les persones que vulguen prendre part en aquesta convocatòria han d'emplenar la inscripció corresponent a través de la plataforma d'ocupació pública de l'Institut Valencià de Cultura (https://ivc.convoca.online).  
  
Inscripció en la plataforma telemàtica. Per a inscriure-s'hi és necessari emplenar telemàticament el model de sol·licitud que estarà disponible en la plataforma d'ocupació pública del l'Institut Valencià de Cultura (https://ivc.convoca.online).  
La identificació de les persones aspirants en el procés d'inscripció s'efectua a través de firma digital o DNI electrònic. El domicili, el correu electrònic i el telèfon o telèfons de contacte que figuren en les sol·licituds emplenades telemàticament es consideren els únics vàlids a l'efecte de notificacions i per a la crida en la contractació. És responsabilitat exclusiva de la persona sol·licitant tant els errors en la consignació d'aquestes dades com el fet de no comunicar qualsevol canvi de domicili o telèfon de contacte. Aquests comunicacions s'han de fer obligatòriament mitjançant l'actualització d'aquestes dades dins del perfil d'aspirant de la plataforma, i han d'anar acompanyades d'un correu electrònic de notificació del canvi dirigit a ocupacio\_cmoxqpv@opp.lfg.bl.  
Acreditació d'estar en possessió dels requisits d'accés a la convocatòria. Una vegada emplenades les dades personals d'inscripció, la plataforma telemàtica proporciona instruccions per a aportar els documents que acrediten el compliment dels requisits d'accés a la convocatòria que s'indiquen en la base segona, apartats 2.1, 2.2 i 2.4.  
  
Declaració responsable. Abans de finalitzar la inscripció, l'aspirant també ha d'emplenar la declaració responsable en l'apartat corresponent de la inscripció, a través de la qual dona fe d'estar en possessió de cadascun dels requisits exigibles per a l'accés a la convocatòria. A través de la mateixa declaració, cada aspirant es compromet, des del principi del procediment, a proporcionar informació veraç en totes les fases. Qualsevol desviació en la veracitat de la informació proporcionada per l'aspirant comporta que queda exclòs permanentment del procediment, sense excloure l'adopció de les mesures legals que siguen aplicables a cada cas.  
Concurs de mèrits. Una vegada aportades les dades personals, la plataforma proporciona instruccions a cada aspirant per a la presentació de la seua autobaremació de mèrits en línia, i també per a l'acreditació dels mèrits al·legats mitjançant els certificats corresponents. Després de la formalització de l'autobaremació i l'acreditació dels mèrits, l'aspirant ha d'acceptar la declaració responsable, acció amb la qual finalitza el procediment d'inscripció. La plataforma crea un justificant per a cada aspirant.  
Aspirants amb diversitat funcional i mesures d'adaptació. L'òrgan tècnic de selecció (d'ara en avant OTS) estableix, per a les persones aspirants amb diversitat funcional que així ho sol·liciten, les adaptacions necessàries per a la realització de les proves. A aquest efecte, les persones aspirants han de formular en la sol·licitud de participació en aquest concurs oposició la petició que correspon al seu tipus de diversitat funcional: (F) física, (P) psíquica o (S) sensorial. Així mateix, poden sol·licitar les mesures d'adaptació que necessiten d'acord amb la classificació següent:  
1. Eliminació de barreres arquitectòniques i taula adaptada a la cadira de rodes.  
2. Ampliació del temps de duració de la prova.  
3. Augment de la grandària dels caràcters del qüestionari per dificultat de visió.  
4. Necessitat d'intèrpret a causa de sordesa.  
5. Sistema braille d'escriptura o ajuda d'una persona per invidència.  
  
6. Altres mesures (cal especificar-les).  
L'OTS pot sol·licitar, segons el seu criteri i en qualsevol moment del procediment, als qui així ho hagen comunicat, l'acreditació de la condició de diversitat funcional mitjançant un dictamen tècnic facultatiu expedit per l'òrgan competent.  
En tot cas, i de manera independent, les persones seleccionades han de presentar, al final o en qualsevol altre moment del procés si així els ho demanen, el certificat d'estar en possessió de la capacitat funcional necessària, tant física com psíquica i sensorial, per a exercir les tasques corresponents al lloc objecte de la convocatòria.  
  
Víctimes de violència de gènere o terrorisme. L'aspirant que té la condició de víctima de violència de gènere o víctima de terrorisme disposa d'un apartat específic en el procés d'inscripció on pot consignar aquesta condició i sol·licitar les mesures especials reconegudes en aquest sentit.  
  
Quarta. Llista de persones admeses i excloses  
Una vegada finalitzat el termini de presentació de sol·licituds, es publiquen al web de l'IVC, al portal d'ocupació pública de l'IVC i al Diari Oficial de la Generalitat Valenciana les llistes provisionals de les persones admeses i excloses amb indicació de les causes d'exclusió. Les persones aspirants que figuren en la llista de persones excloses o les que no apareixen en les llistes provisionals de persones admeses ni excloses disposen d'un termini de deu dies hàbils, comptadors des de l'endemà de la publicació al Diari Oficial de la Generalitat Valenciana, per a esmenar el defecte que haja motivat l'exclusió.  
  
Transcorregut el termini d'esmena, es fa pública pels mateixos mitjans la llista definitiva de persones admeses al procés selectiu i s'estableix, així mateix, la data, l'hora i el lloc de realització del primer exercici, com també la composició de l'OTS. Aquesta resolució es publica al Diari Oficial de la Generalitat Valenciana amb una antelació mínima d'un mes a la data de realització del primer exercici. Aquesta publicació posa fi a la via administrativa, als efectes previstos en la Llei 39/2015, d'1 d'octubre, del procediment administratiu comú de les administracions públiques.  
  
Cinquena. Protecció de dades personals  
En compliment del que s'estableix en el Reglament general de protecció de dades de la Unió Europea 2016/679, les persones aspirants tenen en tot moment accés a les seues dades personals i poden exercir sobres aquests dades els drets d'accés, rectificació, cancel·lació, oposició, portabilitat ?depenent de les possibilitats tècniques- i oblit en els termes establits legalment, des de la mateixa plataforma telemàtica o sol·licitant-ho mitjançant un escrit dirigit a ocupacio\_seraiep@pbn.zfs.vf. La cancel·lació de les dades personals proporcionades, una vegada començat el procediment, es considera expressió de la voluntat de la persona aspirant de ser separada del procediment de forma permanent. Totes les dades personals que l'IVC haja d'obtenir per a poder portar a terme aquest procés s'integren en fitxers que són tractats per a aquests finalitats i en l'àmbit de les competències legalment atribuïdes a l'IVC. Aquests dades es conserven adoptant les mesures de seguretat i protecció adequades mentre siguen necessàries per a completar els procediments en el transcurs dels quals s'han sol·licitat. L'IVC no cedeix les dades a tercers excepte per imperatiu legal. Les dades es publiquen a la web a fi de garantir la transparència dels resultats, tant de la llista d'admissió com en les diverses fases del procediment. L'IVC s'acull al consentiment atorgat quan s'emplena i s'envia el formulari i quan s'accepta la política de privacitat. La política de privacitat completa de l'IVC pot consultar-se a la pàgina web de l'IVC.  
  
  
Sisena. Tribunal de selecció  
L'òrgan tècnic de selecció (OTS) d'aquest procés selectiu és designat per resolució de la persona titular de la Subsecretaria de la Conselleria d'Educació, Cultura i Esport i la seua composició i funcionament es regeix per les instruccions que figuren en l'apartat II 11 de la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del sector públic instrumental de la Generalitat, relatiu a criteris generals que s'han d'aplicar a les ofertes d'ocupació pública i a les convocatòries corresponents.  
  
La composició de l'OTS ha de respectar el principi d'imparcialitat i professionalitat dels seus membres i ha de tendir a la paritat entre homes i dones, en compliment del que estableix l'article 53 de la Llei orgànica 3/2007, de 22 de març, per a la igualtat efectiva de dones i homes.  
  
En el desenvolupament del procés selectiu, l'OTS s'ha d'ajustar en tot moment al que es disposa en aquests bases i al que s'estableix en la Llei 40/2015, d'1 d'octubre, de règim jurídic del sector públic; al que s'estableix en el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana i, també, al que s'estableix en les altres normes vigents.  
L'OTS actua amb plena autonomia en l'exercici de la seua discrecionalitat tècnica.  
El personal d'elecció o de designació política, el personal funcionari interí, el personal laboral no fix, el personal directiu professional i el personal eventual no poden formar part dels òrgans de selecció. La pertinença a l'òrgan tècnic de selecció és sempre a títol individual i aquesta pertinença no es pot assumir en representació o per compte de ningú.  
  
Per a complir millor la seua missió, els òrgans tècnics de selecció poden sol·licitar i obtenir assessorament d'especialistes en les proves en què ho estimen necessari o convenient, especialistes que s'han de limitar a col·laborar en l'àmbit de les especialitats respectives.  
L'OTS té la consideració d'òrgan col·legiat de l'Administració i, com a tal, està sotmés a la normativa de règim jurídic aplicable, com també a les causes generals d'abstenció i recusació incloses en la normativa esmentada, les quals també s'apliquen al personal assessor.  
  
Pel que fa a comunicació i altres incidències, la seu de l'OTS està situada a la Subdirecció General de Gestió de l'IVC, edifici seu de l'IVC, plaça de Viriat, s/n, 46511 València.  
  
Setena. Desenvolupament de les proves selectives  
El procediment de selecció és, en els dos itineraris, el de concurs oposició i consta d'una fase d'oposició, de caràcter obligatori i eliminatori, i d'una fase de concurs, de caràcter obligatori. La fase d'oposició representa el 60 % de la puntuació total del concurs oposició, mentre que la fase de concurs representa el 40 % de la puntuació.  
7.1. Desenvolupament dels exercicis de la fase d'oposició de l'Itinerari 1 (pertinença al grup de classificació C).  
En la fase d'oposició, les persones aspirants han de fer dos exercicis obligatoris i eliminatoris. Totes les preguntes i qüestions que figuren en aquests exercicis giren al voltant dels temaris de l'annex I (itinerari 1).  
7.1.1. El primer exercici consisteix a contestar per escrit un qüestionari de 80 preguntes d'alternativa múltiple sobre el temari inclòs en l'annex I (itinerari 1). El temps de realització de l'examen, determinat prèviament per l'OTS, no pot ser inferior en cap cas a 60 segons per pregunta. Cada pregunta té quatre respostes alternatives i només una és correcta. La qualificació de la primera prova és de 30 punts i per a superar-la cal obtenir 15 punts com a mínim. El nivell de coneixements mínims exigits per a aconseguir 15 punts en la prova és contestar el 50 % de respostes correctes netes. Les contestacions errònies es valoren negativament amb una penalització equivalent a un terç del valor de cada contestació correcta. Les contestacions en blanc ni puntuen ni penalitzen. La fórmula de correcció és: respostes correctes netes = nombre d'encerts - (nombre d'errors/3). Establides les respostes correctes netes, es converteixen en puntuacions finals mitjançant una distribució proporcional. Aquesta prova es fa al lloc, el dia, a l'hora i amb la duració que s'establisca en la resolució per la qual s'aprove i es publique al Diari Oficial de la Generalitat Valenciana la llista definitiva de persones admeses a la realització de les proves, com estableix la base 4.6 d'aquesta convocatòria.  
  
7.1.2. Segon exercici: per a accedir al segon exercici és necessari haver superat el primer, amb una puntuació mínima de 15 punts. L'exercici consisteix en la resolució de tres supòsits pràctics i s'ajusta al contingut del temari que figura en l'annex I. Té com a finalitat valorar les aptituds, les competències, les destreses i la capacitat professional de les persones aspirants en relació amb les funcions pròpies de la categoria a què opten, i guarda connexió directa amb les funcions del lloc de treball. Els supòsits es contesten per escrit i són llegits per les persones aspirants en acabar l'exercici davant de l'OTS.  
La qualificació de la prova és de 0 a 30 punts, 10 punts per cada supòsit pràctic. Per a superar aquesta prova és necessari aconseguir un mínim de 15 punts en conjunt.  
7.1.3. La puntuació màxima que es pot obtenir en la fase d'oposició és de 60 punts. Per a superar la fase d'oposició és necessari haver superat les dues proves. La puntuació mínima final de la fase d'oposició és de 30 punts.  
7.2. Desenvolupament de l'exercici de la fase d'oposició de l'itinerari 2 (pertinença al grup de classificació D).  
En la fase d'oposició de l'itinerari 2, les persones aspirants han de fer una prova obligatòria i eliminatòria.  
La prova consisteix a resoldre tres supòsits pràctics que s'ajusten al contingut del temari que figura en l'annex I (itinerari 2).  
Té com a finalitat valorar les aptituds, les competències, les destreses i la capacitat professional de les persones aspirants en relació amb les funcions pròpies de la categoria a la qual opten, i guarda connexió directa amb les funcions del lloc de treball.  
Els supòsits es contesten per escrit i són llegits per les persones aspirants en acabar l'exercici davant de l'OTS.  
La qualificació de la prova és de 0 a 60 punts, 20 punts per cada supòsit pràctic. Per a superar aquesta prova és necessari obtenir un mínim de 30 punts en conjunt.  
Aquesta prova es fa al lloc, el dia, a l'hora i amb la duració que s'establisca en la resolució per la qual s'aprove i es publique al Diari Oficial de la Generalitat Valenciana la llista definitiva de persones admeses a la realització de les proves, com estableix la base quarta d'aquesta convocatòria.  
L'Institut Valencià de Cultura posa a la disposició de les persones aspirants tot el material necessari per a fer aquesta prova.  
7.2.1. La puntuació màxima que es pot obtenir en la fase d'oposició és de 60 punts. La puntuació mínima final de la fase d'oposició és de 30 punts.  
7.3. Començades les proves, l'OTS fa públic l'anunci de la realització del segon exercici a la web de l'IVC amb una antelació mínima d'un mes.  
L'ordre de crida de les persones admeses per a cada exercici es fa per ordre alfabètic. Les persones admeses són convocades per a la realització de cada exercici en crida única. Perden el dret d'examinar-se quan es presenten als llocs de realització una vegada començades les proves o per inassistència a les proves, encara que siga per causes justificades.  
  
Si es tracta de proves orals o de proves de caràcter individual i successiu, l'OTS pot valorar les causes al·legades i admetre l'aspirant, sempre que les proves no hagen finalitzat i que aquesta admissió no perjudique el principi d'igualtat respecte als altres aspirants.  
Així mateix, en el cas de dones, si alguna de les aspirants no pot completar el procés de selecció per causa d'embaràs de risc o part, degudament acreditat, la seua situació queda condicionada a la finalització de l'embaràs i a la superació de les fases que hagen quedat ajornades. Aquests fases no es poden demorar de manera que es perjudique el dret de les altres persones aspirants a una resolució del procés ajustada a temps raonables, cosa que ha de valorar l'Òrgan Tècnic de Selecció i, en tot cas, les proves s'han de fer abans de publicar la llista d'aspirants que han superat el procés selectiu. La mateixa previsió s'aplica a les víctimes de violència de gènere quan acrediten degudament que no poden assistir-hi per motius de seguretat.  
  
Les persones aspirants han d'observar en tot moment les instruccions de l'OTS o del personal ajudant o assessor durant la realització de les proves, a fi que es facen de manera adequada. Qualsevol alteració en el desenvolupament normal de les proves per part d'una persona aspirant ha de quedar reflectida en l'acta corresponent. Aquesta persona aspirant pot continuar fent l'exercici amb caràcter condicional fins que l'Òrgan Tècnic de Selecció prenga una decisió sobre l'incident.  
  
Abans de l'inici de cada exercici i sempre que s'estime convenient durant el desenvolupament de l'exercici, els membres de l'OTS, el personal ajudant o assessor comproven la identitat de les persones admeses mitjançant la presentació del DNI, NIE, passaport o permís de conduir expedit a Espanya, sense que per a aquest efecte siguen vàlides les fotocòpies compulsades d'aquests documents.  
En totes les proves, excepte les orals o les que incloguen lectura pública, l'OTS ha de prendre les mesures que siguen necessàries per tal de garantir l'anonimat en el procés de valoració. S'anul·len tots els exercicis on hi haja alguna marca que puga identificar-ne l'autoria.  
  
7.4. Publicitat de les llistes. En acabar cadascun dels dos exercicis dels dos itineraris de la fase d'oposició, l'OTS publica a la pàgina web de l'IVC i al seu portal d'ocupació pública la llista de persones que han superat la prova amb indicació del nom, cognoms, document d'identitat anonimitzat i la puntuació obtinguda. Es considera que han superat la prova únicament les persones aspirants que han obtingut la puntuació mínima exigida per a cada exercici.  
Una vegada fetes públiques les llistes provisionals amb la qualificació de cada exercici, les persones aspirants disposen d'un termini de 10 dies hàbils, comptadors des de l'endemà de la publicació dels resultats a la web de l'IVC i al seu portal d'ocupació pública, per a fer-hi les al·legacions que consideren convenient.  
Una vegada revisades les al·legacions per l'OTS, es procedeix a publicar les llistes amb les qualificacions definitives obtingudes per les persones aspirants que han superat cadascun dels exercicis eliminatoris.  
Una vegada finalitzada la fase d'oposició, l'OTS publicarà, mitjançant anunci a la pàgina web de l'IVC i al seu portal d'ocupació pública, la llista definitiva de persones que han superat la fase d'oposició per ordre de puntuació.  
7.5. Fase de concurs. Només poden participar en la fase de concurs les persones admeses que superen la fase d'oposició. Els mèrits al·legats per les persones participants s'han d'haver obtingut i computat fins a la data de finalització del termini de presentació de sol·licituds de participació en el procés selectiu.  
Iniciada la fase de concurs, l'OTS revisarà els mèrits que van acreditar en l'inici del procediment les persones aspirants que han passat a la fase de concurs. Aquests mèrits seran referits al dia de finalització de la presentació de sol·licituds de la present convocatòria, i seran valorats d'acord amb el barem que s'inclou com a annex II.  
  
No es valoren els mèrits al·legats després de la finalització del termini esmentat ni els mèrits al·legats que no han sigut degudament acreditats.  
Finalitzada la valoració dels mèrits, l'OTS fa públiques a la pàgina web de l'IVC la puntuació provisional atorgada a les persones aspirants. Es poden presentar al·legacions contra aquest acord en el termini de deu dies hàbils comptadors des de l'endemà de la publicació.  
  
Una vegada vistes les possibles reclamacions, l'OTS publicarà en la pàgina web de l'IVC la llista definitiva amb la puntuació obtinguda en la fase de concurs, desglossada en els diversos apartats del barem, per ordre de puntuació.  
  
Huitena. Resolució del procés i presentació de documentació  
Una vegada feta pública la llista definitiva, l'OTS publica a la pàgina web de l'IVC la llista definitiva de puntuacions i la llista de persones que han superat el concurs oposició, i proposa les persones candidates que han obtingut una puntuació més alta.  
La puntuació final del concurs oposició s'obté sumant la puntuació obtinguda en les dues fases.  
El nombre de persones proposades per l'OTS que superen el procés selectiu no pot ser superior en cap cas al nombre de places convocades.  
  
Els casos d'empat que es produïsquen es resolen segons el contingut de l'article II.9 de la Resolució de 27 d'abril de 2022, del conseller d'Hisenda i Model Econòmic, per la qual es dicten instruccions i es disposa la publicació del VI Acord de la Comissió de Diàleg Social del sector públic instrumental de la Generalitat, relatiu a criteris generals aplicables a les ofertes d'ocupació pública i les seues convocatòries, a les borses d'ocupació temporal, com també als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública en el sector públic instrumental de la Generalitat. Es té en compte, en primer lloc, la puntuació més alta obtinguda en la fase d'oposició i, si persisteix l'empat, es dirimeix per la puntuació més alta obtinguda en els diversos apartats del barem del concurs, pel mateix ordre en què figuren relacionats. En cas de persistir l'empat, es dirimeix, en tercer lloc, a favor de la persona amb diversitat funcional; i si l'empat es produeix entre persones amb diversitat funcional, es tria la que acredita un percentatge de discapacitat més alt. En cas de persistir l'empat es dirimeix, en quart lloc, si és entre persones de diferent sexe, a favor del sexe que estiga infrarepresentat dins del col·lectiu de persones que formen part del grup o la categoria professional convocat. En cap cas no s'ha de recórrer a l'entrevista personal com a mitjà de desempat.  
  
En l'acord de l'OTS pel qual es publica la llista definitiva de puntuacions amb la proposta de persones candidates, que no poden superar el nombre de places convocades, s'obri un termini de vint dies hàbils, des de l'endemà de la publicació a la pàgina web, per a la presentació de la documentació acreditativa del compliment dels requisits exigits en la base segona i que s'indiquen a continuació:  
  
- Declaració jurada o promesa de no haver sigut separat/ada mitjançant expedient disciplinari del servei de cap administració pública, ni d'estar inhabilitat/ada per a l'exercici de funcions públiques.  
  
- Certificat mèdic acreditatiu de posseir la capacitat física i psíquica necessària per a complir les funcions dels llocs de treball oferits.  
  
Les persones que tinguen la condició de personal funcionari o de personal laboral al servei de l'administració convocant, en el termini previst en l'apartat anterior, han de presentar la documentació acreditativa que escaiga o indicar, si és el cas, que les condicions i els requisits exigits en la convocatòria ja estan inscrits en el registre de personal d'aqueixa administració.  
A fi d'assegurar la cobertura de les places convocades que s'adjudiquen segons l'ordre obtingut en el procés selectiu, l'òrgan convocant pot demanar a l'OTS una llista complementària de les persones aspirants aprovades que vagen a continuació de les ja proposades fins a completar el total de les places convocades, per a la possible formalització del contracte com a personal laboral fix quan es produïsca alguna de les circumstàncies següents:  
- Que es registre una renúncia expressa d'alguna de les persones aspirants que ha superat el procés selectiu abans de la formalització del contracte.  
- Que alguna persona aspirant que ha superat el procés selectiu no presente la documentació exigida o que es deduïsca de l'examen d'aquesta documentació que manca dels requisits establits en la convocatòria o que no té els mèrits que li han sigut valorats.  
- Qualsevol altra causa, degudament acreditada, que impedisca de manera definitiva la formalització del contracte com a personal laboral fix.  
En aquest supòsit, les persones aspirants incloses en aquesta llista complementària han de presentar la documentació acreditativa que es detalla en aquesta mateixa base, en el termini de vint dies hàbils comptadors des de l'endemà de la publicació. Aquest procés es repeteix les vegades que calga fins a la provisió de totes les places convocades.  
Les persones que, dins del termini fixat, i llevat dels casos de força major, no presenten la documentació o es deduïsca de l'examen de la documentació que manquen d'algun dels requisits indicats en la base segona, no poden ser nomenades personal laboral fix i les seues actuacions queden anul·lades, sens perjudici de la responsabilitat en què hagen incorregut per falsedat en la sol·licitud inicial. En el cas que no es presente la documentació original dels mèrits valorats o que es deduïsca falsedat en aquesta documentació, se sol·licita un informe a l'OTS perquè descompte la puntuació adjudicada en el mèrit corresponent i es determina una nova puntuació total.  
  
Novena. Adjudicació de llocs de treball  
L'adjudicació de llocs de destinació a les persones que superen el procés selectiu s'efectua d'acord amb la puntuació obtinguda en vista dels llocs de treball vacants oferits.  
  
Desena. Formalització del contracte  
Una vegada l'òrgan convocant ha comprovat que les persones que han superat el procés reuneixen els requisits establits en la base segona d'aquesta convocatòria, el director general de l'IVC resol la convocatòria i es publica a la web de l'IVC i al Diari Oficial de la Generalitat Valenciana.  
La signatura del contracte com a personal laboral fix i duració indefinida, amb superació del període de prova corresponent d'un mes (itinerari 2) o de dos mesos (itinerari 1), quan escaiga, s'ha de fer en el termini d'un mes comptador des de l'endemà de la publicació de la resolució del director general al Diari Oficial de la Generalitat Valenciana.  
Durant aquest període de prova es fan les activitats pròpies del lloc de treball corresponent i són objecte d'avaluació i qualificació el comportament professional i les aptituds següents:  
  
- Capacitat de treball i rendiment professional.  
- Sentit de la responsabilitat i eficiència.  
- Interès per l'aprenentatge, disposició i iniciativa.  
- Integració en l'equip de treball.  
- Adequació de les relacions internes i externes.  
- Adaptació a situacions d'estrès, imprevistos, etc.  
La situació d'incapacitat temporal durant el període de prova interromp el còmput d'aquest període. Queden alliberats del període de prova els treballadors que ja hagen exercit abans les mateixes funcions en qualsevol modalitat de contractació.  
  
Onzena. Borsa de treball  
Amb les persones aspirants que no han sigut adjudicatàries dels llocs convocats, però que sí que s'han admés al procés i han superat almenys algun exercici de la fase d'oposició, es configura una llista ordenada segons l'ordre de prelació de la puntuació final aconseguida per les persones aspirants, incloent-hi la puntuació dels dos exercicis i la puntuació de la fase de concurs quan s'escaiga, de les previstes en l'apartat CR.36.6.7 del VI Acord de la Comissió de Diàleg Social del sector públic instrumental de la Generalitat, relatiu a criteris generals aplicables a les ofertes d'ocupació pública i les seues convocatòries.  
  
  
Dotzena. Recursos  
Les persones participants en aquest procés selectiu se sotmeten a les bases d'aquesta convocatòria i a les decisions que adopte l'OTS, sens perjudici de poder interposar-hi els recursos corresponents. Aquesta resolució posa fi a la via administrativa i s'hi pot interposar, amb caràcter potestatiu, un recurs de reposició davant del mateix òrgan que l'ha dictada, en el termini d'un mes, o bé un recurs contenciós administratiu, en el termini de dos mesos, davant del Jutjat Contenciós Administratiu de València, els dos terminis comptadors des de l'endemà de la publicació al Diari Oficial de la Generalitat Valenciana, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, i en la Llei 29/1998, de 13 de juliol, reguladora de la jurisdicció contenciosa administrativa. Cal tenir en compte que en cas d'interposar-hi un recurs de reposició, no s'hi pot interposar un recurs contenciós administratiu fins que aquell es resolga expressament o s'haja produït la desestimació presumpta d'aquell recurs.  
  
València, 19 de desembre de 2022.- El director general de l'Institut Valencià de Cultura: Abelardo Guarinos Viñoles.  
  
  
ANNEX I  
  
Temari per a l'itinerari número 1 (accés des del grup C)  
  
Tema 1. Maquinària teatral contemporània: tècniques i materials de construcció del decorat per a l'escenari convencional i no convencional.  
  
Tema 2. Tipificació d'espais escènics polivalents: visió frontal, visió a dos costats, visió a tres costats, visió a quatre costats.  
Tema 3. Característiques tècniques de l'escenari i la sala referents a la maquinària escènica (I). Fossa de músics: plataformes practicables o mòbils.  
Tema 4. Característiques tècniques de l'escenari i la sala referents a la maquinària escènica (II). Embocadura. Tipologia de draperia d'embocadura, telons tallafoc.  
Tema 5. Transformacions de sala en escenari i viceversa: prolongacions modulars manuals o mecanitzades.  
Tema 6. La sala i l'escenari: característiques tècniques.  
Tema 7. La torre escènica: escenari, fosses, galeries i pinta.  
Tema 8. Espai escènic, costats i jàssena.  
Tema 9. Tipus i característiques tècniques de la fossa i contrafossa d'escena.  
Tema 10. Teler: galeries i pinta.  
Tema 11. Les cabines tècniques.  
Tema 12. Equips de maquinària en l'escenari tradicional. Equips auxiliars de la maquinària escènica.  
Tema 13. Draperia escènica: telons, cametes i bambolines.  
Tema 14. Aplicació de les tècniques de traçat de visuals per a efectuar l'aforada de l'escena.  
Tema 15. Fases del projecte escenogràfic en relació amb el muntatge de la maquinària escènica. Tipologia i nomenclatura dels elements del decorat: elements alçats i elements de terra.  
Tema 16. Característiques tècniques de les construccions escenogràfiques segons els materials, les estructures i els especejaments. Marcatge del decorat segons el lloc que ocupen en l'espai escènic.  
Tema 17. Fitxa tècnica de l'espectacle i fitxa tècnica del local. Fitxes d'equips i materials de maquinària.  
Tema 18. Calendari de realitzacions i lliuraments. Realització dels fulls (tablillas) de muntatge i desmuntatge.  
Tema 19. Relació de la maquinària i l'oficina tècnica.  
Tema 20. Supervisió de les operacions de muntatge.  
Tema 21. Tècniques de representació gràfica aplicades a la maquinària escènica. Dibuix de plans d'escenografia i d'implantació en escena.  
Tema 22. Ús d'equips de suspensió i elevació en escenaris: equips manuals. Corrioles o carros, cordes, sabata, desembarcador.  
  
Tema 23. Nucs. Vares manuals. Equips contrapesats fixos i puntuals. Equips contrapesats directes i de doble recorregut.  
Tema 24. Aplicació de la prevenció de riscos laborals en les operacions d'elevació i suspensió de càrregues.  
Tema 25. Muntatge de cortinatges escènics i assimilats.  
Tema 26. Implantació de cambra negra.  
Tema 27. Formats d'obertures de teló. Tècniques i procediments de muntatge de cortinatges escènics.  
Tema 28. Muntatge de panorames o ciclorames.  
Tema 29. Muntatge d'elements escenogràfics en la maquinària escènica. Elements escenogràfics corporis i practicables. Sistemes d'unió i acoblament de peces del decorat.  
Tema 30. Elecció dels sistemes d'elevació, suspensió i tracció dels elements de l'escenografia mòbil.  
Tema 31. Tècniques de muntatge dels elements de l'escenografia en el seu emplaçament. Unió de peces del decorat, ajustos i revisió del muntatge. Tècniques d'instal·lació de terres flexibles i rígids. Instal·lació dels mecanismes del decorat mòbil.  
Tema 32. Estructures i materials per a l'equipament d'espais escènics no convencionals: escenaris, graderies, torres, suports per a la il·luminació. Sistemes de muntatge d'estructures tubulars. Ferratges, eines i maquinària. Muntatge d'estructures lleugeres amovibles normalitzades.  
  
Tema 33. Electrotècnia aplicada a l'escenari i als equips de maquinària escènica.  
Tema 34. Normes de seguretat i resistència de materials i de maquinària escènica en l'escenari contemporani.  
Tema 35. Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat.  
Tema 36. Llei orgànica 3/2007, de 22 de març, per a la igualtat efectiva de dones i homes. Títol V: el principi d'igualtat en l'ocupació pública.  
Tema 37. Llei 9/2003, de 2 d'abril, de la Generalitat, per a la igualtat de dones i homes. Títol II, capítol 3: igualtat en l'àmbit laboral. Títol III: igualtat i administració pública.  
  
  
Temari per a l'itinerari número 2 (accés des del grup D)  
  
Tema 1. Característiques tècniques de l'escenari i la sala referents a la maquinària escènica (I). Fossa de músics: plataformes practicables o mòbils.  
Tema 2. Característiques tècniques de l'escenari i la sala referents a la maquinària escènica (II). Embocadura. Tipologia de draperies d'embocadura, telons tallafoc.  
Tema 3. La sala i l'escenari: característiques tècniques.  
Tema 4. La torre escènica: l'escenari, les fosses, les galeries i la pinta.  
Tema 5. Espai escènic, costats i jàssena.  
Tema 6. Tipus i característiques tècniques de la fossa i contrafossa d'escena.  
Tema 7. Teler: galeries i pinta.  
Tema 8. Les cabines tècniques.  
Tema 9. Equips de maquinària en l'escenari tradicional. Equips auxiliars de la maquinària escènica.  
Tema 10. Draperies escèniques: telons, cametes i bambolines.  
Tema 11. Aplicació de les tècniques de traçat de visuals per a efectuar l'aforada de l'escena.  
Tema 12. Fases del projecte escenogràfic en relació amb el muntatge de la maquinària escènica. Tipologia i nomenclatura dels elements del decorat: elements alçats i de terra.  
Tema 13. Característiques tècniques de les construccions escenogràfiques segons els materials, les estructures i els especejaments. Marcatge del decorat segons el lloc que ocupen en l'espai escènic.  
Tema 14. Fitxa tècnica de l'espectacle i fitxa tècnica del local. Fitxes d'equips i materials de maquinària.  
Tema 15. Calendari de realitzacions i lliuraments. Realització dels fulls (tablillas) de muntatge i desmuntatge.  
Tema 16. Relació de la maquinària i l'oficina tècnica. Supervisió de les operacions de muntatge.  
Tema 17. Tècniques de representació gràfica aplicades a la maquinària escènica. Dibuix de plànols d'escenografia i d'implantació en escena.  
Tema 18. Ús d'equips de suspensió i elevació en escenaris: equips manuals. Corrioles o carros, cordes, sabata i desembarcador.  
  
Tema 19. Nucs. Vares manuals. Equips contrapesats fixos i puntuals. Equips contrapesats directes i de doble recorregut.  
Tema 20. Aplicació de la prevenció de riscos laborals en les operacions d'elevació i suspensió de càrregues.  
Tema 21. Muntatge de cortinatges escènics i assimilats.  
Tema 22. Muntatge d'elements escenogràfics en la maquinària escènica. Elements escenogràfics corporis i practicables. Sistemes d'unió i acoblament de peces del decorat.  
Tema 23. Elecció dels sistemes d'elevació, suspensió i tracció dels elements de l'escenografia mòbil.  
Tema 24. Tècniques de muntatge dels elements de l'escenografia en el seu emplaçament. Unió de peces del decorat, ajustos i revisió del muntatge. Tècniques d'instal·lació de terres flexibles i rígids. Instal·lació dels mecanismes del decorat mòbil.  
Tema 25. Estructures i materials per a l'equipament d'espais escènics no convencionals: escenaris, graderies, torres, suports per a la il·luminació. Sistemes de muntatge d'estructures tubulars. Ferratges, eines i maquinària. Muntatge d'estructures lleugeres amovibles normalitzades.  
Tema 26. Electrotècnia aplicada a l'escenari i als equips de maquinària escènica.  
Tema 27. Decret 5/2013, de 4 de gener, del Consell, pel qual s'aprova el Reglament d'organització i funcionament de CulturArts Generalitat.  
Tema 28. Llei 9/2003, de 2 d'abril, de la Generalitat, per a la igualtat de dones i homes. Títol II, capítol 3: igualtat en l'àmbit laboral. Títol III: igualtat i administració pública.  
  
  
  
ANNEX II  
Barems de mèrits del concurs  
  
1. La puntuació en la fase de concurs de mèrits constitueix el 40 % de la nota final d'accés al lloc de treball i es distribueix de la manera següent:  
- El 25 % de la nota correspon a mèrits relacionats amb l'experiència de les persones aspirants d'acord amb el que es determine en la convocatòria.  
- El 15 % de la nota correspon a mèrits relacionats amb la formació de les persones aspirants d'acord amb el que es determine en la convocatòria.  
1. Mèrits relacionats amb l'experiència professional: màxim 25 punts  
Per cada mes complet en un lloc de treball de l'IVC en la mateixa categoria: 0,13 punts.  
Per cada mes complet en un lloc de treball en alguna administració pública amb les mateixes funcions de la categoria sol·licitada: 0,09 punts.  
Per cada mes complet en un lloc de treball en alguna entitat privada amb les mateixes funcions de la categoria sol·licitada: 0,07 punts.  
Per cada mes complet a l'IVC en un lloc de treball de diferent categoria de la que se sol·licita: 0,05 punts.  
2. Mèrits relacionats amb la formació: màxim 15 punts  
2.1. Per titulacions addicionals d'igual o superior nivell a l'exigida per al lloc, fins a un màxim de 3 punts: 1,5 punts per cada titulació superior.  
2.2. Per cursos de formació i perfeccionament en què el contingut estiga relacionat amb les funcions del lloc, rebuts o impartits, convocats i homologats per qualsevol centre o organisme públic de formació segons l'escala següent i fins a un màxim de 6 punts:  
  
De 100 hores o més: 1,25 punts  
De 75 hores a menys de 100: 1 punt  
De 50 hores a menys de 75: 0,75 punts  
De 25 hores a menys de 50: 0,50 punts  
De 15 hores a menys de 25: 0,15 punts  
En aquest subapartat no es puntuen en cap cas els cursos de valencià ni d'altres idiomes, ni els cursos pertanyents a una carrera universitària, cursos de doctorat i els dels diversos instituts de les universitats quan formen part del pla d'estudis del centre, ni els cursos derivats de processos selectius, de promoció interna, de plans d'ocupació i d'adaptació del règim jurídic a la naturalesa dels llocs que s'ocupen.  
  
2.3. Coneixements de valencià. Es valoren segons l'escala següent i fins a un màxim de 4 punts:  
Nivell A1: 0,30 punts  
Nivell A2: 0,50 punts  
Nivell B1: 0,90 punts  
Nivell B2: 1,25 punts  
Nivell C1: 1,90 punts  
Nivell C2: 2,50 punts  
Per cada certificat de capacitació tècnica (Llenguatge administratiu, Llenguatge als mitjans de comunicació i Correcció de textos) expedit per la Junta Qualificadora de Coneixements de Valencià s'hi afigen 0,50 punts.  
2.4. Coneixements d'idiomes comunitaris. Es valoren segons l'escala següent i fins a un màxim de 2 punts:  
1r nivell A2: 0,15 punts  
2n nivell A2: 0,30 punts  
1r nivell B1: 0,50 punts  
2n nivell B1: 0,75 punts  
1r nivell B2: 0,85 punts  
2n nivell B2: 1 punt  
1r nivell C1: 1,25 punts  
1r nivell C2: 1,50 punts  
3. L'experiència professional s'acredita d'acord amb els criteris següents:  
3.1. Per als serveis prestats en la mateixa entitat només cal aportar el certificat de vida laboral que expedeix la Tresoreria General de la Seguretat Social.  
3.2. Els treballs per a administracions públiques i entitats de dret públic s'acrediten aportant el certificat de vida laboral i el certificat oficial de l'òrgan competent.  
3.3. En el cas dels altres treballs per compte d'altri cal aportar el certificat de vida laboral juntament amb el certificat d'empresa o els contractes de treball en què s'indique el temps treballat, la categoria laboral i una descripció de les funcions exercides.  
3.4. Per al supòsit de professionals i autònoms, llicència fiscal o IAE on s'acredite l'epígraf o els epígrafs corresponents a la categoria convocada, com també el certificat o la vida laboral que acredite haver cotitzat a la Seguretat Social durant tot el temps al·legat. Quan siga procedent, i en substitució d'aquests documents, s'ha d'aportar el certificat oficial que acredite haver cotitzat en el règim especial o en la mutualitat corresponent. No es valora en cap cas l'experiència professional obtinguda en l'exercici de llocs de treball reservats a personal eventual referit en l'article 12 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic.